กลต.ปรับเกณฑ์โฮลดิ้งคัมพานีขายหุ้น
ก.ล.ต.เปิดรับฟังความคิดเห็นปรับปรุงเกณฑ์เปิดทางโฮลดิ้ง คัมพานี เสนอขายหุ้นแก่ประชาชนทั่วไป
27 มี.ค. 2555

ก.ล.ต.เปิดรับฟังความคิดเห็นปรับปรุงเกณฑ์เปิดทางโฮลดิ้ง คัมพานี เสนอขายหุ้นแก่ประชาชนทั่วไป
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.อยู่ระหว่างปรับปรุงหลักเกณฑ์การอนุญาตการออกและเสนอขายหุ้นต่อประชาชนของบริษัทที่จัดตั้งเพื่อถือหุ้นในบริษัทอื่น (holding company) ได้แก่ เพิ่มความยืดหยุ่นโดยปรับสัดส่วนการถือหุ้นของ holding company  ในบริษัทย่อยที่เป็นธุรกิจหลักจากไม่น้อยกว่า 75% เป็นมากกว่า 50% ของจำนวนหุ้นที่มีสิทธิออกเสียงทั้งหมด เพิ่มการคุ้มครองผู้ลงทุน  โดยปรับปรุงหลักเกณฑ์เกี่ยวกับโครงสร้างการลงทุนของ holding company  เพื่อให้มั่นใจว่าทรัพย์สินส่วนใหญ่ของ holding company อยู่ในธุรกิจหลักที่ holding company มีส่วนร่วมในการบริหารจัดการและมีอำนาจควบคุม รวมทั้งมีกลไกสามารถดูแลรักษาสิทธิประโยชน์ของผู้ถือหุ้นของ holding company ได้  
นายวรพล  โสคติยานุรักษ์ เลขาธิการ ก.ล.ต. กล่าวว่า ก.ล.ต.ต้องการสนับสนุนให้ holding company ซึ่งมีศักยภาพสนใจที่จะใช้ตลาดทุนเป็นแหล่งเงินทุนหลักและนำหุ้นเข้าจดทะเบียนซื้อขายในตลาดหลักทรัพย์ ซึ่งจะทำให้ตลาดทุนไทยมีบริษัทจดทะเบียนที่น่าสนใจเพิ่มขึ้น และทำให้ธุรกิจสามารถระดมทุนและเพิ่มความสามารถในการแข่งขัน อีกทั้งสอดรับกับแผนพัฒนาตลาดทุนที่มีเป้าหมายจะเป็นศูนย์กลางการระดมทุนของประเทศในแถบภูมิภาคลุ่มแม่น้ำโขง ซึ่งปัจจุบันมีบริษัทในกลุ่มประเทศดังกล่าวที่มีศักยภาพสนใจที่จะเข้ามาระดมทุนในตลาดทุนไทยในรูปแบบ holding company
พร้อมกันนี้ตลาดหลักทรัพย์มีแนวคิดที่จะปรับปรุงหลักเกณฑ์การรับหลักทรัพย์ของ holding company เป็นหลักทรัพย์จดทะเบียน เพื่อให้สอดคล้องกับหลักเกณฑ์การอนุญาตเสนอขายของ ก.ล.ต. ด้วย 
ในการนี้ ก.ล.ต. ได้เผยแพร่แนวทางการปรับปรุงหลักเกณฑ์ในส่วนของ ก.ล.ต. และตลาดหลักทรัพย์ฯ ไว้ที่เว็บไซต์ของ ก.ล.ต. www.sec.or.th และเชิญผู้ที่เกี่ยวข้องและผู้ที่สนใจร่วมแสดงความคิดเห็นได้ที่เว็บไซต์หรือทางโทรสารหมายเลข 0-2651-5949 หรือ e-mail ที่ [email protected] ตั้งแต่วันนี้จนถึงวันที่ 10 เม.ย.2555